b'\n_START_ARTICLE_\nSavinski\n_START_SECTION_\nHistoria\n_START_PARAGRAPH_\nKunnan alue k\xc3\xa4sitt\xc3\xa4\xc3\xa4 historiallisen Savinskojen volostin. Neuvostoaikana muodostettiin samanniminen kyl\xc3\xa4neuvosto. Savinskin kaupunkimainen taajama on perustettu vuonna 1961 mets\xc3\xa4teollisuuspiirin ja rakenteilla olleen sementtitehtaan yhteyteen.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkevat etel\xc3\xa4st\xc3\xa4 Arkangeliin johtava rautatie sek\xc3\xa4 Arkangelin ja Kargopolin v\xc3\xa4linen asfaltoitu maantie. Rautatielt\xc3\xa4 haarautuu sivuraide Savinskin taajamaan. Radan varrella on \xc5\xa0eleksan asema. Savinskista on linja-autoyhteys Plesetskiin. Kunnan l\xc3\xa4pi kulkevat my\xc3\xb6s kaukoliikenteen linja-autot._NEWLINE_Seudun p\xc3\xa4\xc3\xa4elinkeinot ovat rakennustarvikkeiden tuotanto ja mets\xc3\xa4teollisuus. T\xc3\xa4rkein tuotantolaitos on vuonna 1966 valmistunut Savinskin sementtitehdas. Lis\xc3\xa4ksi tuotetaan ter\xc3\xa4sbetonia, hiekkaa ja soraa sek\xc3\xa4 harjoitetaan puunhankintaa ja -jalostusta. Maatalouden merkitys on v\xc3\xa4h\xc3\xa4inen._NEWLINE_Keskustaajaman palveluihin kuuluvat keskikoulu, kulttuuritalo, kirjasto, poliklinikka ja paikallissairaala.'